Høgmo: – Får betalt for det vi har jobbet for i 2,5 år

Island-sjefen overrasket over «nye» Norge

ULLEVAAL (VG) (Norge-Island 3-2) Per-Mathias Høgmo satset på «trønderbataljonen», 4-3-3 – og mer direkte fotball. Det overrasket Island-sjef Lars Lagerbäck.

2. juni 2016

Artikkelen er over fire år gammel

– Jeg synes Norge spilte mye mer direkte og variert enn jeg har sett dem tidligere. De satte oss på prøve hele tiden. Det var mye vanskeligere å spille mot Norge i dag, sier Lagerbäck til VG.

Han fikk ikke så altfor mange gode svar før Island reiser til EM i Frankrike, men han var heller ikke veldig lei seg etter 2-3-tap mot Norge på Ullevaal.

Islendingene sto litt for mye å så på, mens Norge spilte Rosenborg-fotball – og det til tider med stort hell.

– Vi begynner å få betalt for det vi har jobbet for i to og et halvt år, ved å være ballsikre. Det er viktig i ulike faser. Og så kjører vi kontringer når det er mulighet for det, kommer inn i mellomrom – og klarer å doble, forklarer landslagssjef Per-Mathias Høgmo på sitt fotballpedagogiske vis.

– Blir det Norge i 4-3-3 fremover?

– Vi har et veldig ungt lag, spillere i utvikling og verktøykassa må være størst mulig. Vi ser konturene av et lag som kan spille 4-3-3. Men vi skal møte ulike lag i VM-kvaliken, og da kan vi måtte gjøre endringer. Men vi fikk gode svar med denne formasjonen, sier Høgmo.

Sett denne? «Ikke-filmeren» King: – Ja, det var filming

Faller på plass

Stefan Johansen, kaptein i Per Ciljan Skjelbreds fravær, gjorde 1-0 allerede etter 40 sekunder. Målet kom etter et godt frispark fra RBKs Pål André Helland. Samme mann ordnet 2-1 på et frispark i keeperhjørnet til Ögmundur Kristinsson.

Høgmo vedgår at Stefan Johansen har løst kapteinsrollen veldig godt i kampene mot Portugal og Island, men han ville ikke diskutere om det var aktuelt å gjøre ham til permanent sjef på banen.

VGs kommentator: Nå må du beholde relasjonene, Høgmo

Med en god Jonas Svensson (Rosenborg) som høyreback, Ole Selnæs (tidligere Rosenborg) som pasningssikker stabilisator, en bra Markus Henriksen (tidligere Rosenborg) – og en Alexander Sørloth (tidligere Rosenborg) som gjorde 3-1 – ble det en trøndersk festkveld på Ullevaal.

– Med fem samlinger i året, er det positivt når vi klarer å finne relasjoner som vi vet fungerer, sier Høgmo om «trønderbataljonen».

På pressekonferansen var TV 2s Mini, også kjent som Jahn Ivar Jakobsen (også han tidligere RBK-er selvsagt), ivrig og ville vite «om det var sånn Høgmo ønsket å spille».

– For å bli så gode vi var i dag, til å variere, så må du være trygg og ballbesittende. Vi har brukt ekstra energi på å få til det. I dag ser vi at konstellasjonene begynner å falle på plass. Dette har vi vært nødt til å bruke tid på, forklarer Høgmo.

Les også: Trønderfest mot EM-klare Island

Landslagssjefen føler at det er mer spisskompetanse i laget nå, at det er mer «power» og at ting begynner å falle på plass.

– Vi begynner å se flere kantspillere som kan være alternativ for oss, og flere indreløpertyper, sier Høgmo.

Han trekker også frem Alexander Sørloth som en norsk spiss som kan mestre «den ensomme spissrollen».

– Den islandske troppen hadde 86 scoringer, den norske hadde ni. Det sier hvor skoen trykker. At han kommer inn og viser den kompetansen er veldig gledelig. Da har vi den typen spiss, sier Høgmo.

Publisert: 02.06.16 kl. 09:00

Mer om Herrelandslaget fotball